
Dohoda o sprostredkovaní spracúvania osobných údajov

medzi:
Prevádzkovateľom:		Slovenská volejbalová federácia 
				IČO: 00688819 
so sídlom Kalinčiakova 33, 831 04 Bratislava
zastúpená: Mgr. Marek Rojko, prezident
(ďalej aj ako „Prevádzkovateľ“)
a

Sprostredkovateľom:	Meno a priezvisko:  xxxxxxxxxxxxx
dátum narodenia:  xxxxxxxxxxxxx
bytom: xxxxxxxxxxxxx
ISSV manažér klubu: xxxxxxxxxxxx	   (ďalej len „Klub“)
(ďalej aj ako „Sprostredkovateľ“)

(Prevádzkovateľ a Sprostredkovateľ ďalej spolu aj ako „Zmluvné strany“).

Preambula
1. Prevádzkovateľ je národným športovým zväzom v zmysle ustanovení zákona číslo 440/2015 Z.z. o športe a o zmene a doplnení niektorých zákonov v platnom znení (ďalej len „Zákon o športe“) a prevádzkovateľom Informačného systému slovenského volejbalu (ďale je len „ISSV“).
2. Sprostredkovateľ je športovým funkcionárom v zmysle ustanovení Zákona o športe a  funkcionárom Klubu, ktorý je v zmysle ustanovení Registračného a prestupového poriadku Slovenskej volejbalovej federácie splnomocnený a poverený klubom na spravovanie agendy Klubu v ISSV.
3. Prevádzkovateľ zriadil Sprostredkovateľovi za účelom prístup do ISSV, v ktorom Sprostredkovateľ spracúva osobné údajov dotknutých osôb podľa zákona č. 18/2018 Z.z. o ochrane osobných údajov (ďalej len „Zákon“) a nariadenia Európskeho parlamentu a Rady (EÚ) č. 2016/679 zo dňa 27.04.2016 (ďalej len „Nariadenie GDPR“). 
4. S ohľadom na zabezpečenie ochrany osobných údajov sa Zmluvné strany dohodli na uzatvorení tejto Dohody (ďalej len „Dohoda“), a to v nasledovnom znení:

Článok I.
Predmet Dohody
1. Predmetom tejto Dohody je spracúvanie Osobných údajov dotknutých osôb Sprostredkovateľom v mene Prevádzkovateľa, a to v súlade so Zákonom a Nariadením GDPR. Prevádzkovateľ na základe tejto Dohody oprávňuje Sprostredkovateľa spracúvať v mene Prevádzkovateľa osobné údaje dotknutých osôb (ďalej len „Osobné údaje“) na účel oprávnených záujmov Prevádzkovateľa – vedenie centrálneho registra členov Prevádzkovateľa (ďalej len „Účel spracovanie“) a v súlade s  touto Dohodou, pričom Osobné údaje, doba spracúvania, povaha a účel spracúvania a kategórie dotknutých osôb sú špecifikované v Prílohe č. 1 tejto Dohody.
2. Sprostredkovateľ sa zaväzuje spracúvať Osobné údaje na účel uvedený v tejto Dohode a len v prípade, ak existuje právny základ takého spracúvania Osobných údajov v súlade so Zákonom a Nariadením GDPR. 
3. Sprostredkovateľovi nevzniká v zmysle tejto Dohody žiaden nárok na odmenu za vykonávanie sprostredkovania spracúvania Osobných údajov.

Článok II.
Vyhlásenia a povinnosti Prevádzkovateľa a Sprostredkovateľa
1. Prevádzkovateľ vyhlasuje, že v súvislosti so spracúvaním osobných údajov na účely plnenia Zmluvy je prevádzkovateľom v zmysle Zákona a Nariadenia GDPR, pričom:
a) spracúvanie Osobných údajov sa na základe tejto Dohody uskutočňuje len na základe právnych základov v súlade so Zákonom a Nariadením GDPR;
b) Prevádzkovateľ dotknuté osoby, ktorých osobné údaje sa majú spracúvať podľa tejto Dohody poučil v zmysle Zákona a Nariadenia GDPR a poskytol im potrebné informácie, a teda si plní svoje informačné povinnosti vo vzťahu k dotknutým osobám, ktorých Osobné údaje sa spracúvajú;
c) prijíma v oblasti ochrany osobných údajov všetky potrebné opatrenia, ktoré je potrebné prijať v súlade so Zákonom a Nariadením GDPR;
d) bude spolupracovať so Sprostredkovateľom pri plnení jeho povinností v oblasti ochrany osobných údajov v zmysle tejto Dohody, ktoré mu vyplývajú zo Zákona a z Nariadenia GDPR;
e) bude poskytovať Úradu na ochranu osobných údajov Slovenskej republiky všetku potrebnú súčinnosť pri plnení jeho úloh podľa Zákona a Nariadenia GDPR.
2. Sprostredkovateľ týmto vyhlasuje, že pre Účely spracovania koná v mene Prevádzkovateľa ako sprostredkovateľ v zmysle Zákona a Nariadenia GDPR, pričom sa zaväzuje:
a) spracúvať Osobné údaje sprístupnené Prevádzkovateľom len v súlade s pokynmi Prevádzkovateľa a pre Účel spracovania, pričom sa zároveň zaväzuje zabezpečiť, aby každá oprávnená osoba, ktorá na strane Sprostredkovateľa dôjde do kontaktu s osobnými údajmi postupovala taktiež v súlade s pokynmi Prevádzkovateľa s výnimkou prípadov, kedy rozdielny postup vyplýva z práva Európskej únie alebo právneho poriadku Slovenskej republiky; v prípade, ak je pokyn Prevádzkovateľa v rozpore s platnou právnou úpravou, Sprostredkovateľ nie je povinný tento pokyn Prevádzkovateľa splniť a zároveň je povinný na tento rozpor Prevádzkovateľa bezodkladne informovať, pričom sa takéto konanie Sprostredkovateľa a s ním súvisiace pozastavenie spracovania Osobných údajov v zmysle Registračného a prestupového poriadku Slovenskej volejbalovej federácie nepovažuje za porušenie Registračného a prestupového poriadku Slovenskej volejbalovej federácie;
b) Sprostredkovateľ nemusí postupovať v zmysle pokynov Prevádzkovateľa, ak má za to, že pokyn Prevádzkovateľa týkajúci sa Osobných údajov porušuje Zákon, Nariadenie GDPR alebo iný osobitný predpis alebo medzinárodnú zmluvu, ktorou je Slovenská republika viazaná, pričom je povinný bezodkladne (v rámci možností pred začiatkom spracúvania Osobných údajov) informovať Prevádzkovateľa o skutočnostiach, ktoré mu bránia v plnení povinností na dosiahnutie dohodnutého Účelu spracúvania Osobných údajov podľa tejto Dohody a/alebo pre ktoré Sprostredkovateľ nie je schopný dodržať pokyny Prevádzkovateľa – prerušenie činnosti sa nepovažuje za porušenie Registračného a prestupového poriadku Slovenskej volejbalovej federácie;
c) poskytnúť Prevádzkovateľovi informácie potrebné na preukázanie splnenia povinností a poskytnúť mu súčinnosť v rámci auditu a kontroly ochrany Osobných údajov a plnenia tejto Dohody v súlade s touto Dohodou, Zákonom a Nariadením GDPR;
d) uchovávať interné záznamy o spracovateľských činnostiach pre spracúvanie Osobných údajov, ktoré sa vykonáva v mene Prevádzkovateľa, pokiaľ má povinnosť viesť takéto záznamy o spracovateľských činnostiach v zmysle Nariadenia GDPR;
e) poskytnúť Prevádzkovateľovi pri plnení jeho Povinností podľa odseku 1 tohto článku Dohody všetku potrebnú súčinnosť;
3. Sprostredkovateľ vyhlasuje, že poskytuje dostatočné záruky na vykonanie primeraných technických a organizačných opatrení, aby spracúvanie Osobných údajov spĺňalo všetky požiadavky Zákona a Nariadenia GDPR a chránilo práva dotknutých osôb, ktorých Osobné údaje sa spracúvajú.
4. Sprostredkovateľ zároveň vyhlasuje, že s ohľadom na súčasný stav techniky, náklady na realizáciu a povahu, rozsah, kontext a účel spracúvania Osobných údajov Sprostredkovateľ vykonal primerané technické a organizačné opatrenia na zabezpečenie ochrany Osobných údajov, najmä na zamedzenie rizika porušenia ochrany Osobných údajov podľa článku 4 ods. 12 a čl. 32 Nariadenia GDPR. 
5. Sprostredkovateľ vyhlasuje, že Osobné údaje bude spracúvať v informačných systémoch, ktoré sú v súlade s požiadavkami Zákona a Nariadenia GDPR.
6. Sprostredkovateľ je povinný zabezpečiť, aby osoby, ktoré sú oprávnené spracúvať Osobné údaje, ktoré sú zmluvnými spolupracovníkmi Sprostredkovateľa, boli poučené o tom, ako majú pracovať s Osobnými údajmi v súlade so Zákonom a Nariadením GDPR a v súlade  touto Dohodou, pričom je ich Sprostredkovateľ povinný zaviazať, aby zachovávali dôvernosť informácií, o ktorých sa dozvedeli a Osobné údaje spracúvali v súlade so zásadou integrity a dôvernosti podľa článku 5 ods. 1 písm. f) Nariadenia GDPR, prípadne aby sa na nich vzťahovala zákonná povinnosť mlčanlivosti. 
7. Prevádzkovateľ, ako aj Sprostredkovateľ sú povinní zachovávať mlčanlivosť o Osobných údajoch, ktoré spracúvajú, pričom táto povinnosť trvá aj po skončení spracúvania Osobných údajov. Táto povinnosť sa vzťahuje aj na osoby, ktoré prídu do kontaktu s Osobnými údajmi u Sprostredkovateľa. Výnimku z povinnosti mlčanlivosti tvoria prípady, kedy je potrebné Osobné údaje poskytnúť z dôvodu požiadavky súdu a orgánov činných v trestnom konaní podľa osobitného predpisu – uvedeným však nie sú dotknuté ustanovenia o mlčanlivosti podľa osobitných predpisov. Výnimku taktiež predstavuje situácia, ak sa sprístupnené Osobné údaje stanú verejne známymi iným spôsobom ako porušením tejto Dohody a/alebo sú alebo sa stanú verejne známymi z iných zdrojov, bez ich odhalenia Zmluvnými stranami a/alebo sú alebo sa stanú verejne známymi uplatnením kogentných ustanovení platných predpisov a/alebo Sprostredkovateľa k ich poskytnutiu zaväzuje právny predpis a/alebo ktoré nemožno považovať v zmysle príslušných právnych predpisov Európskej únie a Slovenskej republiky za osobné údaje.
8. Sprostredkovateľ je povinný poskytnúť Prevádzkovateľovi súčinnosť pri plnení jeho povinnosti oznámiť Úradu na ochranu osobných údajov Slovenskej republiky porušenie ochrany Osobných údajov a povinnosti oznámiť takéto porušenie dotknutej osobe v súlade s článkami 33 a 34 Nariadenia GDPR.
9. Sprostredkovateľ je v prípade porušenia ochrany Osobných údajov povinný bezodkladne prijať všetky potrebné technické a organizačné opatrenia na riešenie takéhoto porušenia ochrany Osobných údajov, vrátane opatrení na zmiernenie nepriaznivých následkov porušenia ochrany Osobných údajov. Zároveň je Sprostredkovateľ povinný bezodkladne informovať Prevádzkovateľa a požiadať ho o súhlas s použitím konkrétnych opatrení, ak by ich použitie malo mať vplyv na integritu Osobných údajov alebo ich dostupnosť. Sprostredkovateľ je taktiež povinný poskytnúť Prevádzkovateľovi všetku potrebnú súčinnosť a riadiť sa jeho pokynmi. 
10. Sprostredkovateľ, ako aj ním poverené osoby sú povinné zachovávať mlčanlivosť o všetkých informáciách, ktoré sa týkajú porušenia ochrany Osobných údajov a poskytnúť takéto informácie výlučne Prevádzkovateľovi alebo subjektom, ktoré sú oprávnené prijímať takéto informácie podľa príslušných právnych predpisov.



Článok III.
Audit
1. Sprostredkovateľ je povinný poskytnúť Prevádzkovateľovi všetku potrebnú súčinnosť pri plnení povinností Prevádzkovateľa podľa Zákona a nariadenia GDPR a poskytnúť mu na základe jeho žiadosti všetky potrebné podklady. V prípade, ak je to zo strany Prevádzkovateľa na základe predložených podkladov vyhodnotené ako potrebné, Sprostredkovateľ berie na vedomie a súhlasí s tým, že Prevádzkovateľ je oprávnený požiadať o audit ochrany Osobných údajov externého nezávislého audítora, ktorého si Zmluvné strany spoločne zvolia. Externý audítor pritom nesmie byť v konkurenčnom postavení k Sprostredkovateľovi, ani k Prevádzkovateľovi. Sprostredkovateľ sa zaväzuje poskytnúť Prevádzkovateľovi výsledok auditu bezodkladne po jeho dodaní zo strany externého audítora. Zmluvné strany sa dohodli, že náklady auditu uhrádza v celom rozsahu Prevádzkovateľ.
2. Prevádzkovateľ je povinný Sprostredkovateľa o audite informovať aspoň 7 dní vopred, pričom sa zaväzuje vykonať audit Osobných údajov tak, aby tento neprimerane nezaťažoval Sprostredkovateľa a jeho prevádzku.

Článok IV.
Spracúvanie Osobných údajov ďalším sprostredkovateľom
1. Sprostredkovateľ nie je oprávnený poveriť spracúvaním Osobných údajov ďalšieho sprostredkovateľa výlučne podľa podmienok v zmysle tejto Dohody. 

Článok V.
Dotknuté osoby a pomoc Prevádzkovateľovi
1. V prípade, ak dôjde zo strany dotknutých osôb (t.j. osôb, ktorých Osobné údaje sa spracúvajú) vo vzťahu k Prevádzkovateľovi k uplatneniu ich práv, ktoré im vyplývajú z platnej právnej úpravy, Sprostredkovateľ sa zaväzuje po zohľadnení povahy spracúvania Osobných údajov v čo najväčšej možnej miere, ktorú je od neho možné spravodlivo očakávať pomôcť Prevádzkovateľovi pri plnení jeho povinností reagovať na žiadosti dotknutých osôb.
2. Sprostredkovateľ sa zároveň zaväzuje pomáhať Prevádzkovateľovi s ohľadom na povahu spracúvania a jemu dostupné informácie so zabezpečením povinností Prevádzkovateľa v oblasti ochrany osobných údajov, ktoré mu vyplývajú z článkov 32 až 36 Nariadenia GDPR, pričom však Sprostredkovateľ nezodpovedá za porušenie povinností v oblasti ochrany osobných údajov zo strany Prevádzkovateľa.





Článok VI.
Záverečné ustanovenia
1. Zmluvné strany vyhlasujú, že sú si v celom rozsahu vedomé ich práv a povinností vyplývajúcich z Nariadenia GDPR, Zákona a inej platnej a účinnej právnej úpravy ochrany osobných údajov v rámci právneho poriadku Slovenskej republiky.
2. Táto Dohoda nadobúda platnosť a účinnosť dňom jej podpisu oboma Zmluvnými stranami. 
3. Dohoda sa vyhotovuje v dvoch rovnopisoch, z čoho jeden rovnopis obdrží každá Zmluvná strana.
4. Ak sa akékoľvek ustanovenie tejto Dohody stane neplatným, nezákonným alebo nevykonateľným, platnosť, zákonnosť alebo vykonateľnosť zostávajúcich ustanovení týmto nebude žiadnym spôsobom dotknutá.
5. V prípade akýchkoľvek pochybností Zmluvné strany vyhlasujú, že sa táto Dohoda spravuje ustanoveniami Zákona a Nariadenia GDPR.
6. Zmluvné strany vyhlasujú, že si text Dohody dôkladne prečítali, jeho obsahu porozumeli, pričom táto Dohoda vyjadruje ich slobodnú a vážnu vôľu, čo svojim podpisom na Dohode potvrdzujú.

V Bratislave, dňa 20. 3. 2024


Za Sprostredkovateľa:

________________________
            ISSV manažér klubu


Za Prevádzkovateľa:

________________________
Slovenská volejbalová federácia




Príloha č. 1
Špecifikácia Osobných údajov
1. ÚČEL SPRACÚVANIA OSOBNÝCH ÚDAJOV
Sprostredkovateľ spracúva Osobné údaje, ktoré mu Prevádzkovateľ poskytol, v súlade s platnou Zmluvou, pričom účelom spracúvania je vedenie centrálneho registra členov Prevádzkovateľa.
2. OSOBNÉ ÚDAJE
Sprostredkovateľ môže spracúvať v mene Prevádzkovateľa najmä, avšak nie len nasledovné Osobné údaje, ktoré mu Prevádzkovateľ môže poskytnúť v nadväznosti na plnenie Zmluvy:
· Meno a priezvisko 
· Bydlisko 
· Dátum narodenia
· Rodné číslo
· Pohlavie
· Vek
· Telefónne číslo
· E-mailová adresa
· Údaj o štátnom občianstve
· Platobné údaje
· a iné.

3. DOTKNUTÁ OSOBA
Sprostredkovateľ môže spracovávať v mene Prevádzkovateľa Osobné údaje najmä, avšak nie len nasledovných okruhov Dotknutých osôb:
· členovia Prevádzkovateľa

4. DOBA SPRACÚVANIA OSOBNÝCH ÚDAJOV
Osobné údaje môžu byť spracúvané a uchovávané najneskôr do doby, kým je to potrebné na dosiahnutie dohodnutého účelu spracúvania osobných údajov, t.j počas doby trvania členstva jednotlivých členov Prevádzkovateľa, prípadne aj po tejto dobe, ak to umožňujú, resp. vyžadujú všeobecne záväzné právne predpisy.
5. INFORMAČNÉ SYSTÉMY
Osobné údaje môžu byť spracúvané a uchovávané v informačnom systéme Prevádzkovateľa.
6. POVAHA SPRACÚVANIA
Osobné údaje môžu byť spracúvané automatizovanými prostriedkami spracúvania. Osobné údaje môžu byť spracúvané v  elektronickej podobe. Prevádzkovateľ sprístupňuje osobné údaje Sprostredkovateľovi elektronicky prostredníctvom prístupu do ISSV.

